གཉིས་ནས་ང་རང་ཚོ་ཐོག་མཐའ་བར་གསུམ་དུ་ཁ་ཞེ་གཉིས་མེད་ཀྱིས་མང་གཙོའི་ཐོག་འགྲོ་གི་ཡོད་པ་ལས།གུང་ཁྲན་ཏང་ལྟར་ཁ་ནས་མང་གཙོ་བཤད།ལག་ལེན་གཅིག་སྡུད་ཐོག་འགྲོ་བ་དེ་འདྲ་རྩ་བ་ནས་བྱེད་ཀྱི་མེད།དེར་བརྟེན་ད་ཆ་འགག་ལ་ཐུག་པའི་སྐབས་འདིར་མི་མང་ལ་བསམ་འཆར་གང་ཞིག་ཡོད་པ་དེ་ལ།བསམ་བློ་བཏང༌།གོ་བསྡུར་བྱས།དེ་ཡང་ཆབ་སྲིད་ཀྱི་ཕྱོགས་ཁག་སོ་སོའི་སྲིད་ཇུས་དང་ལྟ་བ་འཁུར་ནས་དེ་ཁོ་ན་སྒྲུབ་ཐབས་བྱེད་པ་ལྟ་བུ་དང༌།ཆབ་སྲིད་ཀྱི་བསམ་ཚུལ་འདྲ་མིན་བཤད་པ་དེ་འདྲ་མ་ཡིན་པར།ང་ཚོའི་རྩ་བའི་རྩ་དོན་ཐོག་གང་དགའ་ཅི་ལེགས་ཀྱིས་གོ་བསྡུར་བྱེད་རྒྱུ་དེ་ཡིན།དེར་བརྟེན་ང་རང་ཚོ་བོད་པ་སྐྱ་སེར་ཚང་མས་བོད་མི་རིགས་འཚོ་གནས་ཡོང་བ་དང༌།བོད་མི་རིགས་འཚོ་གནས་ཡོང་བ་དེ་ཡང་སྤྱིར་བཏང་འཛམ་བུ་གླིང་གི་མི་རིགས་གཞན་འཚོ་གནས་དང་མི་འདྲ་བར།ང་ཚོ་བོད་མི་རིགས་འཚོ་གནས་ཡག་པོ་ཞིག་བྱུང་བ་ཡིན་ན།ང་ཚོར་བྱམས་པ་དང་སྙིང་རྗེ་རྩ་བར་གྱུར་པའི་གོམས་གཤིས་ཤིག་ཡོད་པ་འདི་འཛམ་བུ་གླིང་སྤྱི་ལ་ཕན་ཐོགས་ཡོད་པ་ཡིན།འཛམ་བུ་གླིང་སྤྱི་ལ་ཕན་ཐོགས་ཡོད་དུས་ང་ཚོའི་བདེན་པའི་འཐབ་རྩོད་འདི་བོད་མི་ས་ཡ་དྲུག་གི་ཁེ་ཕན་གཅིག་པུ་མ་ཡིན་པར།འཛམ་བུ་གླིང་སྤྱི་ལ་ང་ཚོས་གང་འཚམ་གྱིས་ཕན་ཐོགས་བྱེད་ཐུབ་པ་དང་འབྲེལ་བ་ཡོད་པ་ཡིན།དེ་འདྲ་ཡིན་སྟབས་ང་ཚོས་བདེན་པའི་འཐབ་རྩོད་བྱས་པ་འདི་ངོ་མའི་རྒྱུ་མཚན་ལྡན་པ་ཞིག་ཡིན།